ལོ་རེ་རེའི་ཧོར་ཟླ་དྲུག་པའི་ཚེས་བཅུ་ཉིན་ནི་ཡུལ་འདིའི་སྲོལ་རྒྱུན་ལྟར་ན་རྡོ་སྦིས་སྟོད་པ་ཁག་གསུམ་གྱི་དར་རྒྱལ་སྤུན་གསུམ་ལ་ལབ་ཙེ་གཏོད་པའི་ཉིན་ཡིན་པ་དང་།ཚེས་བཅོ་བརྒྱད་ཉིན་ལ་ཡུལ་ལུང་འདིའི་སྐྱེས་ཕོ་མོ་རྣམས་དར་རྒྱལ་མཚོ་ཁར་མཚོ་གཏེར་འབུལ་དུ་འགྲོ་བའི་སྲོལ་ཡོད་ཅིང་སྐབས་འདིར་མཐའ་འཁོར་གྱི་ཡུལ་གྲུ་སོ་སོ་ནས་འོངས་པའི་དད་ལྡན་སེར་སྐྱ་མང་ཚོགས་རྣམས་གནས་འདིར་འདུས་ཤིང་མཚོ་བསྐོར་རྒྱག་ཅིང་མཚོ་གཏེར་འབུལ།དབྱར་ཟླ་དྲུག་པའི་རྡོ་སྦིས་ས་ཁུལ་ནི་ཆེས་སྤྲོ་སྐྱིད་ལྡན་པའི་དུས་ཤིག་ཡིན་ཏེ།དེའང་མདོ་དབུས་ས་མཐོའི་ས་ཁུལ་གཞན་དང་འདྲ་བར་སྐབས་འདིར་རྡོ་སྦིས་ཡུལ་གྱི་གནམ་གཤིས་དྲོད་གྲང་གི་ཆ་ནས་མིའི་ལུས་ཁམས་དང་འཕྲོད་ཅིང་མཁའ་དབུགས་དྭངས་ཤིང་གཙང་བ།དབྱར་གྱི་དཔལ་ཡོན་མངོན་པར་བཞད་པའི་སྐབས་དང་འཁེལ་བས་དར་རྒྱལ་མཚོ་ཁར་སོང་ན་ལམ་བར་གྱི་མཛེས་ལྗོངས་ཉམས་སུ་མྱོང་ཐུབ་ཅིང་དུས་བབ་དང་འཚམ་པའི་དགེ་མཚན་མང་དུ་མཆིས་སོ།